## ΕΝΟΤΗΤΑ 4η : ΟΙ ΑΝΑΦΟΡΙΚΕΣ ΠΡΟΤΑΣΕΙΣ

|  |  |
| --- | --- |
| **ΕΙΔΟΣ** | **ΔΙΑΚΡΙΝΟΝΤΑΙ ΣΕ** |
| **1. ΟΝΟΜΑΤΙΚΕΣ ΑΝΑΦΟΡΙΚΕΣ** | **Α. επιθετικές** : εισάγονται με τις αντωνυμίες: **που, ο οποίος, η οποία, το οποίο**  **Β. ελεύθερες :** εισάγονται με τις αντωνυμίες  **: όποιος, όσος, ό,τι, οτιδήποτε,**  **οσοσδήποτε, οποιοσδήποτε** |
| **2. ΕΠΙΡΡΗΜΑΤΙΚΕΣ ΑΝΑΦΟΡΙΚΕΣ** | Είναι **ελεύθερες** και εισάγονται με τα  αναφορικά επιρρήματα : **όπου, όπως, όσο,**  **όποτε, οπουδήποτε, οποτεδήποτε, οσοδήποτε κλπ.** |

**Η ΣΥΝΤΑΚΤΙΚΗ ΤΟΥΣ ΛΕΙΤΟΥΡΓΙΑ**

|  |  |  |
| --- | --- | --- |
| ΕΙΔΟΣ | ΛΕΙΤΟΥΡΓΙΑ | ΠΑΡΑΔΕΙΓΜΑ |
| **ΟΝΟΜΑΤΙΚΕΣ ΑΝΑΦΟΡΙΚΕΣ:**  **Α) ΕΠΙΘΕΤΙΚΕΣ** | **Εξαρτώνται από ένα όνομα** το  οποίο προσδιορίζουν  **(επιθετικός προσδιορισμός )**  Διακρίνονται σε:   1. Περιοριστικές ή προσδιοριστικές 2. Μη περιοριστικές | Πχ. Ο νεαρός ηθοποιός **που**  **υποδύεται τον Οθέλλο** είναι εξαιρετικά  ταλαντούχος.  (η πληροφορία που δίνεται από την  αναφορική επιθετική πρόταση είναι αναγκαία για τη διάκριση του  όρου που προσδιορίζει) 🡪 **Προσδιοριστική**  Π.χ. Ο νέος ηθοποιός του  θιάσου**, που γεννήθηκε**  **στην Αμερική,** είναι πολύ καλός .  ( η αναφορική πρόταση είναι ανάμεσα σε 2  κόμματα, γιατί η πληροφορία που δίνει  δεν είναι απαραίτητηγια την αναγνώριση του  όρου που προσδιορίζει )🡪 **Μη προσδιοριστική** |
| **ΟΝΟΜΑΤΙΚΕΣ ΑΝΑΦΟΡΙΚΕΣ:**  **Β) ΕΛΕΥΘΕΡΕΣ** | **Εξαρτώνται από ένα ρήμα**  και λειτουργούν **ως:**  **☞υποκείμενο**  **☞ αντικείμενο**  **☞κατηγορούμενο**  **☞γενική προσδιοριστική**  **☞ συμπλήρωμα πρόθεσης** | **☞ Όποιος κουράστηκε** ας φύγει.  ☞ Κάνε **ό,τι νομίζεις.**  ☞ Στη χώρα μας δυστυχώς  είσαι **ό,τι δηλώσεις .**  ☞ Μην ξεχνάς τις συμβουλές **όσων σε αγαπούν.**  ☞ Υπάρχει έκπτωση **για όσους έχουν κάρτα μέλους.** |
| **ΕΙΔΟΣ** | **ΛΕΙΤΟΥΡΓΙΑ** | **ΠΑΡΑΔΕΙΓΜΑ** |
| **ΕΠΙΡΡΗΜΑΤΙΚΕΣ**  **ΑΝΑΦΟΡΙΚΕΣ** | Εξαρτώνται από ένα ρήμα  και δηλώνουν επιρρηματικές σημασίες : |  |
|  | **τόπο** | Κάθισε **όπου θέλεις** |
|  | **τρόπο** | Κανόνισε τις υποθέσεις σου  **όπως νομίζεις** |
|  | **χρόνο** | Λύσε το πρόβλημα **όποτε**  **μπορέσεις** |
|  | **ποσό** | Θα πληρώσω για τη δόση  του δανείου **όσο μπορώ** |
|  | **συμφωνία- όρο** | Θα συμφωνήσω μόνο **όπως**  **σού πρότεινα** |
|  | **εναντίωση** | Δε θα υποχωρήσουμε, **όσο**  **κι αν μας πιέζουν** |
|  | **παρομοίωση** | Τα φρόντισαν, **όπως οι**  **βιολογικοί γονείς**  **φροντίζουν τα παιδιά τους .** |

**ΣΗΜΑΝΤΙΚΟ : Η άκλιτη αναφορική αντωνυμία που είναι λάθος να αντικαθίσταται από το**

**επίρρημα ~~όπου~~ που το χρησιμοποιούμε για να δηλώσουμε τον τόπο :**

Π.χ. Ο άνθρωπος που βλέπεις είναι ο νέος μας γείτονας .

Λάθος : ~~Ο άνθρωπος όπου βλέπεις~~ …

Σωστό : Όπου κι αν πήγαμε μας άρεσε.

**Βλ. και : Ν. Γλώσσα Γ΄ Γυμνασίου , β. εκπ/κού , σελ. 56 - 58 και Συντακτικό της Νέας Ελληνικής, Β΄ και Γ΄ Γυμνασίου ΟΕΔΒ , σελ. 148 - 151**

**ΑΣΚΗΣΕΙΣ**

**Α. Στις παρακάτω περιόδους να βρείτε τις αναφορικές ονοματικές προτάσεις, να τις διακρίνετε σε επιθετικές και ελεύθερες και να προσδιορίσετε το συντακτικό τους ρόλο.**

1. Όποιος προσπαθεί βρίσκει λύσεις.

2. Στις εφημερίδες δε βρίσκουμε πάντοτε θέματα που μας ενδιαφέρουν.

3. Στην ομάδα μας θα δεχθούμε μόνο όποιον ενδιαφέρεται πραγματικά.

4. Αυτό το θεατρικό έργο είναι ό,τι καλύτερο έχω δει τα τελευταία χρόνια.

5. Ένα κοινοτικό πρόγραμμα που λειτουργεί αυτή τη στιγμή στον τομέα της εκπαίδευσης είναι το ERASMUS.

6. Όσοι έκαναν εγκαίρως αίτηση κατάφεραν να πάρουν μέρος στο διαγωνισμό.

7. Προτού αποφασίσεις, πάρε τη γνώμη όποιου ανθρώπου πιστεύεις ότι μπορεί να σε βοηθήσει.

8. Ο Νίκος, που είναι συνάδελφός μου, είναι εξαιρετικός άνθρωπος.

9. Ο κύριος που βλέπεις απέναντι είναι θείος μου.

10. Υπάρχουν ειδικές ρυθμίσεις για όσους εντάσσονται σ’αυτή την κατηγορία.

11. Ο Οδυσσέας Ελύτης, που πήρε το βραβείο Νόμπελ, έγραψε το «Άξιον εστί».

12. Μην αμφισβητείς διαρκώς οτιδήποτε κάνω.

13. Πάρε το βιβλίο όποιου συμμαθητή σου θέλεις.

14. Όσοι είχαν δυνάμεις κολύμπησαν στο παγωμένο ποτάμι.

15. Η Μαρία είναι ό,τι καλύτερο έχω συναντήσει!

**Β. Στις επόμενες προτάσεις ν’ αντικαταστήσετε την αναφορική αντωνυμία που μ’ ένα**

**εμπρόθετο αναφορικό κάνοντας τις αναγκαίες αλλαγές :**

Π.χ. : Το γραφείο που διαβάζω είναι πολύ μικρό . 🡪 Το γραφείο στο οποίο διαβάζω είναι πολύ μικρό .

**1.** Το νησί που ζούμε είναι απ’ τα ωραιότερα της χώρας.

**2.** Μερικοί φίλοι που παίζαμε μπάσκετ παλιά έχουν πια εξαφανιστεί.

**3.** Η αιτία που ζήτησα να συναντηθούμε είναι το σοβαρό πρόβλημα που αντιμετωπίζω.

**4.** Ο άνθρωπος που εμπιστεύτηκα τα μυστικά μου τελικά αποδείχτηκε αναξιόπιστος .

**5.** Εκείνο που είμαι σίγουρος είναι ότι αυτή η ιστορία με τις λίστες και τα στικάκια θα

συνεχιστεί .

**Γ . Βρείτε το είδος των παρακάτω αναφορικών επιρρηματικών προτάσεων :**

1. Προσπάθησε όσο μπορούσε να πετύχει, αλλά δεν τα κατάφερε.

2. Να απαντήσετε στις ερωτήσεις όπως σας δείχνει το παράδειγμα.

3. Ο Γιάννης προσπάθησε όσο μπορούσε.

4. Όπως κι αν το διατυπώσουμε , δε σας αρέσει.

5. Έλαμπε από χαρά το πρόσωπό της, όπως λάμπει ό ήλιος στα χιονισμένα βουνά.

**Δ. Συμπληρώστε με ότι ή ό,τι :**

1.Είπα …………… είχα να πω.

2. Μην παριστάνεις …………….δε με είδες.

3. Και φέτος έγινε ……………. γίνεται κάθε χρόνο.

4. ………. λάμπει δεν είναι χρυσός .

5. Υποψιάζομαι ……………… ήταν εκεί.

6. Μην κάνεις πάντα ……………. είναι λάθος.

7. ………. κι αν σού πω, δεν θ’ ακούσεις.

8. Ο κατηγορούμενος διακήρυξε ……………. ήταν αθώος.

**Ε. Αντικαταστήστε τις υπογραμμισμένες λέξεις ή φράσεις με αναφορικές προτάσεις ή**

**αντίστροφα κάνοντας τις αναγκαίες αλλαγές :**

1. Δεν καταδικάστηκε κανείς απ’ τους καταχραστές της δημόσιας περιουσίας.

2. Όλοι όσοι αγωνίστηκαν μαζί μου για την ανατροπή της κατάστασης έδειξαν το θάρρος

και την αυτοθυσία τους .

3. Ευχαριστώ όσους συνεργάστηκαν μαζί μου σ’ αυτό το δύσκολο έργο.

4. Οι εκμεταλλευτές των αδυνάτων τιμωρούνται απ’ το νόμο.

5. Οι κυβερνώντες εφαρμόζουν μέχρι στιγμής την εύκολη λύση της περικοπής μισθών και

συντάξεων .

6. Με φωνή που έτρεμε τούς ζήτησε οικονομική βοήθεια.

7. Οι ποσότητες των προϊόντων που εξάγονται από τη χώρα μας σημείωσαν οριακή άνοδο.

**ΣΤ. Να συμπληρώσετε με που ή πού:**

1. Η εφημερίδα …………… ψάχνεις βρίσκεται πάνω στο τραπεζάκι της εισόδου.

2. Θα ήθελα να ξέρω …………… τριγυρνάς τα βράδια.

3. Τα παιδιά ……….…… συναναστρέφομαι είναι εξαιρετικά.

4. Δε γνωρίζω ……………. θα πάμε διακοπές το καλοκαίρι.

5. Πες μου …………… θες να σε ταξιδέψω.

6. Θα σου πω το τραγούδι ………..…. μάθαμε στη χορωδία.

Ζ. **Στις παρακάτω περιόδους να βρείτε ποιες αναφορικές προτάσεις είναι επιθετικές και ποιες ελεύθερες και να προσδιορίσετε το συντακτικό τους ρόλο.**

1. Τα λόγια που μου είπες με πλήγωσαν πολύ. (επιθετική – επιθ. Προσδ. στο **λόγια**)

2. Σταμάτα να κάνεις πάντα ό,τι σου ζητάει. (ελεύθερη – αντικείμενο στο να κάνεις)

3. Να ακολουθήσεις με προσοχή τις οδηγίες που σου έδωσα.

4. Ο καθηγητής της Γεωγραφίας, που απουσίαζε σήμερα, είναι Διευθυντής του σχολείου.

5. Όποιος βιάζεται σκοντάφτει.

6. Πιες ό,τι θες.

7. Θα χαρίσω το βιβλίο σε όποιον το θέλει πολύ.

8. Μπορείς να γίνεις ό,τι θέλεις.